Aalborg Forsyning opfordrer borgerne i Nibe til at spare på vandet i de kommende dage. På grund af en meget tør sommer, der ser ud til at fortsætte, og et ekstraordinært højt vandforbrug i Nibe, blandt andet på grund af Nibe Festival, oplever Aalborg Forsyning problemer med at indvinde nok vand til Nibe. Derfor skal nibenitterne spare på de våde dråber, hvor det er muligt og indstille havevanding indtil på mandag. - Det vil gøre meget for at afhjælpe de udfordringer, vi står med lige nu, hvis borgerne i Nibe vil udvise omtanke med deres vandforbrug i de kommende dage, siger Bo Laden, der er direktør i Aalborg Forsynings vanddivision, og fortsætter: - Situationen er ikke alarmerende, men et hurtigt kig på vejrudsigten viser, at det varme vejr fortsætter, så det er nødvendigt at spare. Aalborg Forsyning har også bedt ledelsen på Nibe Festival om at spare på vandet, så vidt det er muligt. Indtil videre er det ikke nødvendigt at spare på vandet andre steder end i Nibe, men fordi vi nok kommer til at spejde langt efter nedbør i den næste tid, opfordrer Aalborg Forsyning alle vandforbrugere Aalborg Kommune til generelt at bruge vand med omtanke. Se, hvad Peter Møller, der er leder af Nibe Festival, siger til vandproblemerne herunder:

Referat:
På grund af en meget tør sommer og Nibe Festivals høje vandforbrug opfordres borgerne i Nibe nu til at spare på vandet.